**Informatīvais ziņojums par 2021.-2027. gada plānošanas perioda nozaru politiku pamatnostādnēm**

**Ievads**

Informatīvais ziņojums ir sagatavots, lai izpildītu Ministru kabineta 2018. gada 11. decembra sēdes lēmumā (prot. Nr. 59., 70.§., 6. punkts) doto uzdevumu Pārresoru koordinācijas centram (turpmāk – PKC) izvērtēt 2021.-2027. gada plānošanas periodā nepieciešamo nozaru politiku pamatnostādņu izstrādi, pamatojoties uz ministriju sniegto informāciju, un sagatavot attiecīgo informāciju izskatīšanai Ministru kabinetā.

Šī procedūra tika ieviesta 2014.-2020. gada plānošanas periodā PKC iniciētās attīstības plānošanas sistēmas reformas ietvaros, lai īstenotu efektīvāku starpnozaru politiku plānošanu un ieviešanu, nākotnē mazinot arī politikas plānošanas dokumentu ievērojamo skaitu: esošajā plānošanas periodam (līdz 2020. gadam) tika izstrādātas un apstiprinātas 42 pamatnostādnes.

**2021.-2027. gadam paredzēts izstrādāt 21 pamatnostādnes, kas nodrošinās Nacionālā attīstības plāna 2021.-2027. gadam (turpmāk – NAP2027) ieviešanu**, detalizēti izvēršot nozaru politikās NAP2027 prioritātēs noteiktos rīcības virzienus un uzdevumus, tādējādi kalpojot kā NAP2027 un Eiropas Savienības fondu (turpmāk – ES fondu) ieviešanas instruments attīstības plānošanas jomā. Šīs pamatnostādnes izriet no ministriju sākotnēji piedāvātajām iniciatīvām, līdz ar to pamatnostādņu nosaukumi, saturiskais tvērums un kopējais skaits vēl varētu tikt precizēts līdz attiecīgā plānošanas dokumenta izstrādes uzsākšanai atbilstoši NAP2027 ietvaram un nozaru politiku aktualitātēm.

Saskaņā ar Ministru kabineta 2014. gada 2. decembra noteikumu Nr. 737 “Attīstības plānošanas dokumentu izstrādes un ietekmes izvērtēšanas noteikumi” 61. punktu, PKC sagatavotais izstrādājamo pamatnostādņu saraksts nākamajam plānošanas periodam ir izskatīts un konceptuāli atbalstīts Nacionālās attīstības padomes 2019. gada 26. septembra sēdē.

1. **Attīstības plānošanas dokumentu sasaiste ar NAP2027 un ES fondu plānošanu**

NAP2027 nosaka valsts attīstības stratēģiskos mērķus līdz 2027. gadam, iezīmē nozaru politikas un galvenās reformas, kā arī publisko investīciju virzienus valsts budžeta, ES fondu un citu ārvalstu finanšu instrumentu ieguldījumiem Latvijā.

NAP2027 ietvaru veido četri stratēģiskie mērķi (iespēju vienlīdzība; produktivitāte un ienākumi; sociālā uzticēšanās; reģionālā attīstība) un sešas prioritātes, kurās sagrupēti astoņpadsmit rīcības virzieni ar sasniedzamiem politikas rezultātu rādītājiem, veicamajiem uzdevumiem un atbildīgajām institūcijām. NAP2027 noteiktajiem rīcības virzieniem un tajos iekļautajiem uzdevumiem ar pieaugošu detalizācijas pakāpi jābūt izvērstiem nozaru politikas plānošanas dokumentos (pamatnostādnēs un plānos), līdz ar to, attīstības plānošanas dokumenti izmantojami kā NAP2027 ieviešanas detalizēti instrumenti.[[1]](#footnote-1)

Visas 2021.-2027. gada plānošanas periodam izstrādājamās pamatnostādnes saistītas ar NAP2027 prioritāšu ieviešanu (1. pielikums). Atsevišķās jomās ne tikai starpnozaru politiku pamatnostādnes, bet arī plāni kalpos kā detalizēts NAP2027 prioritāšu rīcības virzienu un uzdevumu ieviešanas instruments, piemēram, Nacionālais enerģētikas un klimata plāns 2021.-2030. gadam, Platjoslas elektronisko sakaru attīstības plāns 2021.-2027. gadam, Kopējās lauksaimniecības politikas stratēģiskais plāns 2021.–2027. gadam u.c.

ES fondu plānošanas dokumentu izstrāde 2021.–2027. gadam notiks, balstoties uz NAP2027 noteiktajām prioritātēm un mērķiem, kas aptver nozaru attīstības plānus, administratīvi teritoriālās attīstības reformu un teritoriālās attīstības plānošanas dokumentus, kā arī identificē valsts budžeta līdzekļu, ES fondu un citu ES budžeta instrumentu investīcijas, ES un citu ārvalstu finanšu palīdzības instrumentus, kā arī pašvaldību un privāto līdzfinansējumu, ņemot vērā ieguldījumu koordināciju un atbilstību teritoriju attīstības vajadzībām[[2]](#footnote-2). Saskaņā ar Kopējās fondu regulas priekšlikuma 3. un 4. pielikumu, lai visā plānošanas periodā veiktu un attiecinātu ES fondu ieguldījumus, dalībvalstīm jāizpilda noteikti ieguldījumu priekšnosacījumi *(enabling conditions)*. Ieguldījumu priekšnosacījumi un kritēriji tiek uzskatīti par izpildītiem, kad tiek nodrošināta nozares politikas dokumentu, normatīvo regulējumu, informācijas sistēmu un citu rīku izstrāde un spēkā stāšanās. Līdz ar to, NAP2027 un tam pakārtotie nozaru attīstības plānošanas dokumenti uzskatāmi par pamatu un priekšnosacījumu ES fondu atbalsta plānošanai, kā arī rezultatīvai un efektīvai īstenošanai.

1. **Pamatnostādņu izstrādes pamatojums**

Lai veiktu konsekventu pāreju no esošā plānošanas perioda uz nākamo, nozaru ministrijas, balstoties uz 2017./2018.gadā veiktajiem politikas plānošanas dokumentu ietekmes un cita veida izvērtējumiem, kā arī nacionālā/ES/starptautiskā līmeņa politikas aktualitātēm, izvirza prioritāri risināmās politikas jomas 2021.-2027. gadam, atbilstoši noteikumiem[[3]](#footnote-3) veidojot nākamā perioda pamatnostādņu sarakstu.

Saskaņā ar Ministru kabineta 2018. gada 11. decembra sēdes lēmumu (prot. Nr. 59., 70.§, 5.punkts) ministrijas atbilstoši PKC izstrādātajai vienotajai formai līdz 2019. gada 15. aprīlim iesniedza PKC informāciju par plānoto pamatnostādņu izstrādi, pamatojot to izstrādes mērķi, nepieciešamību, kā arī sniedzot īsu satura izklāstu. **Kopumā saņemta 23 pamatnostādņu izstrādes iniciatīva** (2. pielikums).

**Pamatnostādņu izstrādi plāno visas ministrijas, izņemot Aizsardzības ministriju un Iekšlietu ministriju.** Iekšlietu ministrija norādījusi, ka 2021.-2027. gada plānošanas periodam pamatnostādņu izstrāde iekšlietu nozarē šobrīd netiek plānota, taču paredzēts izstrādāt Cilvēku tirdzniecības novēršanas plānu trīs gadu periodam, kā arī sadarbībā ar citām atbildīgajām institūcijām veikt politikas plānošanu jautājumos par bērnu noziedzības novēršanu un bērnu aizsardzību pret noziedzīgu nodarījumu.

Aizsardzības ministrija informējusi par Nacionālo bruņoto spēku (NBS) attīstības plāna 2020.-2032. gadam izstrādi, kas neietver citu ministriju vai to padotības iestāžu iesaisti plāna izstrādē, nav publiski pieejams un ir klasificēts, kā arī par Latvijas Ģeotelpiskās informācijas attīstības koncepcijas izstrādi, kurā būtu ietverami ģeotelpiskās informācijas apstrādes, uzturēšanas un aktualizācijas pamatjautājumi, kas skar arī Vides aizsardzības un reģionālās attīstības ministrijas, Zemkopības ministrijas, Tieslietu ministrijas, Satiksmes ministrijas, Ekonomikas ministrijas, Iekšlietu ministrijas, Veselības ministrijas, Izglītības un zinātnes ministrijas un Kultūras ministrijas darbības jomas.

Labklājības ministrija atbilstoši PKC piedāvātajai vienotajai formai pamatnostādņu iniciatīvas sākotnēji nebija iesniegusi, bet savos apsvērumos norādīja, ka tās lēmums par pamatnostādņu izstrādi ir atkarīgs no tā, kādi starpnozaru izaicinājumi un horizontāli visu nozaru politikās risināmie jautājumi tiks iekļauti NAP2027, un cik lielā mērā šis plānošanas dokuments aptvers tādus starpnozaru izaicinājumus kā sabiedrības novecošanās, migrācija, budžeta resursu ilgtspēja, stabilitāte un adekvātums sabiedrības novecošanās kontekstā, kā arī paredzēs pasākumus nabadzības un sociālās atstumtības un ienākumu nevienlīdzības problēmu risināšanai. Izejot no tā, Labklājības ministrija izvērtētu iespēju izstrādāt vienotu nozares vidēja termiņa plānošanas dokumentu par sociālās drošības sistēmas attīstību, minot, ka tajā būtu iekļaujami tādi jautājumi kā sociālās drošības sistēmas ilgtspēja, stabilitāte, adekvātums, elastība, drošības un darba tiesisko attiecību aspekti kontekstā ar darba tirgus un nodarbinātības formu izmaiņām, darba un ģimenes dzīves saskaņošanas iespēju pilnveidošana pieaugošu aprūpes pienākumu kontekstā un ilgtermiņa aprūpes vajadzību palielināšanās. Pēcāk Labklājības ministrija ir informējusi PKC, ka plāno izstrādāt Sociālās aizsardzības un darba tirgus politikas pamatnostādnes 2021.-2027. gadam, kurās galvenais fokuss ir stratēģisko mērķu sasniegšana sociālajā aizsardzībā, iekļaujošas nodarbinātības un cienīga darba veicināšanā.

Savukārt Korupcijas novēršanas un apkarošanas birojs norādījis, ka izvērtējot Korupcijas novēršanas un apkarošanas pamatnostādnēs 2015.–2020. gadam definēto uzdevumu un pasākumu izpildes gaitu, prognozē, ka jaunajā plānošanas periodā neizstrādās jaunas pamatnostādnes, bet, balstoties uz šobrīd spēkā esošo politikas plānošanas dokumentu un tajā jau definētajiem apakšmērķiem un rīcības virzieniem, izstrādās jaunu uzdevumu un pasākumu plānu korupcijas novēršanai un apkarošanai, tāpat arī politisko organizāciju (partiju) un to apvienību finansēšanas noteikumu izpildes kontrolei un priekšvēlēšanu aģitācijas kontrolei.

PKC, pamatojoties uz ministriju sniegto informāciju, atbilstoši Ministru kabineta 2018. gada 11. decembra sēdes lēmumam (prot. Nr. 59., 70.§, 6.punkts) tika dots uzdevums izvērtēt nepieciešamo pamatnostādņu projektu izstrādi un sagatavot attiecīgo informāciju izskatīšanai Ministru kabinetā. **PKC piedāvā apstiprināt pamatnostādņu sarakstu (1. pielikums).**

Izvērtējot ministriju plānotās iniciatīvas (saņemtos 23 pamatnostādņu pieteikumus) nozaru politikās, provizorisko saturisko tvērumu un starpnozaru aspektus, kā arī, ņemot vērā NAP2027 projekta ietvaru**, PKC piedāvā saturiski radniecīgu pamatnostādņu apvienošanu un jaunu dokumentu izstrādi politikas jomās, kuras nav tikušas pilnvērtīgi nosegtas ministriju piedāvājumā:**

1. Vides aizsardzības un reģionālās attīstības lietu ministrija ir piedāvājusi izstrādāt **Digitālās transformācijas pamatnostādnes,** lai noteiktu digitālās transformācijas rīcības politiku atbilstoši pasaules informācijas sabiedrības mērķiem un ES digitālā vienotā tirgus attīstības tendencēm. Saturiskajā ietvarā tiks iekļauti potenciāli tādi attīstības virzieni kā digitālā pārvaldība, digitālie pakalpojumi, IKT arhitektūra, digitālā drošība, digitālās prasmes.

Savukārt Tieslietu ministrija ir piedāvājusi izstrādāt pamatnostādnes **Tieslietu nozares digitalizācijas risinājumu attīstība klientorientētā dimensijā,** lai attīstītu sabiedrības un uzņēmēju interesēm un tiesiskuma standartiem atbilstošus pakalpojumus tieslietu jomā, izveidojot racionālu un efektīvu (savienojama, kiberdroša, ar augstu veiktspēju) digitālo infrastruktūru, nodrošinot sabiedrības interesēm atbilstošu un valsts ekonomisko izaugsmi veicinošu tiesiskuma pieejamību (valsts nozīmes reģistru un to sniegto pakalpojumu attīstība, ieviešot mākslīgā intelekta, mašīntulkošanas rīkus utt., datu drošības un datu pielietojuma risinājumi), kā arī piedāvājot vienotu valsts, pilsonisko un tiesisko interešu aizsardzības informatīvo platformu. Arī NAP2027 uzsvērts, ka sabiedrībai sajūtamas izmaiņas var panākt, uzlabojot tiesību aizsardzības sistēmas digitālos risinājumus un savstarpēju sadarbību, nodrošinot nozarē iesaistīto pieredzes apmaiņu, veidojot vienotu praksi, strādājot pētniecībā, kā arī informācijas tehnoloģiju straujā attīstība, mākslīgā intelekta izaicinājumi un potenciālie cilvēktiesību apdraudējumi nesīs jaunus izaicinājumus tiesiskuma nodrošināšanai.

Ņemot vērā abu iepriekšminēto ministriju iniciatīvas, **piedāvāts izstrādāt integrētas Digitālās transformācijas attīstības pamatnostādnes,** lai attīstītu vienotus digitālus risinājumus un ieviestu jaunus efektīvus, sabiedrībai pieejamus pakalpojumus un infrastruktūru, ievērojot NAP2027 uzrunātos jautājumus gan tieslietu nozarē, gan arī labklājības, veselības, izglītības un citās jomās.

2. Tieslietu ministrija ir piedāvājusi izstrādāt **Mazāk aizsargāto un cietušo personu atbalsta un aizsardzības pamatnostādnes,** lai paplašinātu mazāk aizsargāto personu atbalsta sniegšanas iespējas un piekļuvi tiesu sistēmai, attīstot valsts nodrošinātā juridiskā atbalsta sistēmu mazākaizsargātām personām (daļējās valsts nodrošinātās juridiskās palīdzības sistēmas ieviešana visās lietu kategorijās), ieviešot valsts apmaksātu mediācijas pakalpojumu nodrošināšanu juridiskās palīdzības pieejamības veicināšanai, kā arī attīstot cietušo atbalsta politiku (uzlabojumi valsts kompensācijas jomā).

Savukārt Labklājības ministrija ir piedāvājusi izstrādāt **Sociālās aizsardzības un darba tirgus politikas pamatnostādnes 2021.-2027. gadam**, lai sekmētu iedzīvotāju sociālo iekļaušanu, mazinot ienākumu nevienlīdzību un nabadzību, attīstot pieejamu un individuālajām vajadzībām atbilstošu sociālo pakalpojumu un juridiskā atbalsta sistēmu, kā arī veicinot augstu un iekļaujošu nodarbinātību un kvalitatīvu darba vidi.

Ņemot vērā abu iepriekšminēto ministriju iniciatīvas, **piedāvāts izstrādāt integrētas Sociālās aizsardzības un darba tirgus politikas pamatnostādnes**, iekļaujot visus uzrunātos sociālās drošības sistēmas attīstības jautājumus un par atbildīgajām ministrijām dokumenta izstrādē un ieviešanā nosakot gan Labklājības ministriju, gan Tieslietu ministriju.

3. Izglītības un zinātnes ministrija ir piedāvājusi izstrādāt **Jaunatnes politikas pamatnostādnes**, lai nodrošinātu Eiropas Savienības jaunatnes stratēģijas 2019.-2027. gadam īstenošanu un strukturētu regulējumu attiecībā uz sadarbību jaunatnes politikas jomā: ES un jaunatnes saikne, dzimumu līdztiesība, iekļaujoša sabiedrība,  informācija un konstruktīvs dialogs, garīgā veselība un labklājība, atbalsts lauku jaunatnei, kvalitatīva nodarbinātība visiem, kvalitatīva mācīšanās u.c. Iecerētajā plānošanas dokumentā uzrunātie jautājumi būtu attiecināmi ne tikai uz jaunatni, kas atbilstoši Jaunatnes likumā noteiktajam tvērumam ir personas vecumā no 13 līdz 25 gadiem, bet arī uz plašāku personu loku, proti, visiem bērniem, kas vēl nav sasnieguši 18 gadu vecumu atbilstoši Bērnu tiesību aizsardzības likuma tvērumam, kā arī to ģimenēm.

Ņemot vērā, ka neviena ministrija nav piedāvājusi izstrādāt pamatnostādnes bērnu un ģimenes politikas jomā, kas aptvertu virkni šobrīd aktuālu, pārnozariski risināmu, jaunu attīstības virzienu bērnu un ģimenes politikas jomā, tādējādi **nav vienota plānošanas dokumentu, kas risinātu tādas Valdības rīcības plānā paredzētās prioritātes kā demogrāfija, bērnu un jauniešu labklājība un veselība -** īpaši garīgā veselība, bērnu tiesību aizsardzība un uzraudzība, un efektīvi īstenotu NAP2027 izstrādes gaitā identificētās nepilnības ģimeņu, bērnu un jaunatnes atbalsta politikā.

Lai veidotu ģimenēm ar bērniem draudzīgu sabiedrību, kas veicina **bērnu un jaunatnes labklājību, veselīgu attīstību un vienlīdzīgas iespējas**, kā arī lai valsts politika būtu izsvērta un pēctecīga,  PKC (Demogrāfisko lietu centrs) piedāvājis sadarbībā ar citām ministrijām **izstrādāt vienotas Bērnu, jaunatnes un ģimenes pamatnostādnes.** Vienotas ģimenes atbalsta politikas nepieciešamība pārrunāta un atbalsts saņemts arī PKC ekspertu tikšanās reizē ar Valsts prezidentu, pārrunājot demogrāfiskos izaicinājumus. Arī Eiropas Bērnu Ombuda tīkla rekomendācijās par bērnu psihisko veselību norādīts, ka bērna tiesību aizsardzībai būtu jāizstrādā un jāievieš nacionāla līmeņa pamatnostādnes, ko savā konferencē uzsvēris LR Tiesībsargs[[4]](#footnote-4). Tieslietu ministrija izvērtējot kritisko situāciju iepriekšminētajos jautājums un līdz šim notikušās iesaistīto iestāžu diskusijas, ir paudusi gatavību uzņemties vadošo lomu šo jautājumu koordinācijā, tomēr jāņem vērā valstī noteikto nozaru ministriju kompetenci un Valdības rīcības plānā dotos uzdevumus, proti, par bērnu uz ģimenes politiku atbildīgā joprojām ir Labklājības ministrija, par izglītības un jaunatnes politiku – Izglītības un zinātnes ministrija, par Demogrāfijas jautājumu risināšanu DLC, turpretim Tieslietu ministrijas kompetencē ir risināt sodu politikas jautājumus un valsts garantēto uzturlīdzekļu nodrošināšanu, kas ir neliela daļa no kopējā plānotā dokumenta ietvara. Līdz ar to, par atbildīgo pamatnostādņu izstrādē būtu nosakāma Labklājības ministrija.

Papildus, ņemot vērā atsevišķu plānoto pamatnostādņu vienojošās tēmas un ciešos saskares punktus, to izstrādes gaitā **atbildīgajām ministrijām būs nepieciešams nodrošināt šajos dokumentos ietverto rīcības virzienu loģisko sasaisti un savstarpēju nedublēšanos:**

1.Veselības ministrija piedāvājusi izstrādāt **Sabiedrības veselības pamatnostādnes**, lai samazinātu potenciāli zaudēto mūža gadu skaitu, profilaktiski novēršamo un medicīniski novēršamo mirstību, kā arī mazinātu nevienlīdzību veselības aprūpē. Kā indikatīvos rīcības virzienus var minēt veselīga un aktīva dzīvesveida paradumu nostiprināšanu sabiedrībā, tai skaitā iesaistot sociāli atstumtās sabiedrības grupas, uz personu vērstas veselības aprūpes attīstīšanu, veselības aprūpes pakalpojumu kvalitātes un efektivitātes uzlabošanu, kā arī veselības un sociālās aprūpes integrāciju.

Savukārt Izglītības un zinātnes ministrija ir piedāvājusi izstrādāt **Sporta politikas pamatnostādnes**, lai palielinātu Latvijas iedzīvotāju īpatsvaru, kas nodarbojas ar fiziskām vai sportiskām aktivitātēm. Kā indikatīvie rīcības virzieni minēti sporta nozares finansēšanas sistēmas pilnveide, sporta infrastruktūras attīstības stratēģiskie virzieni, sabiedrības iesaiste fiziskajās vai sportiskajās aktivitātēs, jaunatnes sporta attīstība un ar to saistīto sporta speciālistu kvalifikācija, fizisko aktivitāšu loma un kvalitāte dažādās izglītības pakāpēs, sporta ekonomiskie aspekti u.c.

**Sporta politikas pamatnostādņu tvērums attiecībā uz veselīga un aktīva dzīvesveida paradumu nostiprināšanu sabiedrībā ir iekļauts arī Sabiedrības veselības pamatnostādnēs.** Tā kā minētie jautājumi abās pamatnostādnēs pārklājas, tad ministrijām pirms šo pamatnostādņu izstrādes uzsākšanas jāvienojas par atsevišķu rīcības virzienu iestrādi vienās vai otrās pamatnostādnēs, attiecīgi par atbildīgajām nosakot Veselības ministriju un Izglītības un zinātnes ministriju.

2. Ekonomikas ministrija piedāvājusi izstrādāt **Nacionālās industriālās politikas pamatnostādnes**, lai sekmētu produktivitātes un eksporta pieaugumu un noteiktu politikas virzienus tādās jomās kā eksporta politika, investīciju piesaistes politika, tūrisma politika un rūpniecības politika. Papildus jāatzīmē, ka Ekonomikas ministrija neveiks atsevišķu pamatnostādņu izstrādi tūrisma politikā, kā tas tika sākotnēji plānots, bet tūrisma politikas virzienus noteiks Nacionālās industriālās politikas pamatnostādņu ietvaros.

Izglītības un zinātnes ministrija ir piedāvājusi izstrādāt **Zinātnes, tehnoloģijas attīstības un inovācijas pamatnostādnes**, lai nodrošinātu pilnvērtīgu valsts pasūtījumu pētniecībā un attīstībā, uzlabotu tehnoloģiju pārneses sistēmu, kura nodrošina sekmīgu augstskolu un zinātnisko institūciju radīto zināšanu transformāciju inovācijā un augstākas pievienotas vērtības produktos uzņēmējdarbības sektorā, kā arī nodrošināt mērķtiecīgu stratēģisko projektu attīstību viedās specializācijas jomās.

Ņemot vērā abu dokumentu saturisko sasaisti vairākos jautājumos - viedās specializācijas stratēģijas ieviešana, inovācija, tehnoloģiju pārnese un pētniecības rezultātu komercializācija,  augstskolu, zinātnisko institūciju un uzņēmējdarbības sektoru sadarbība - ministrijām jāvienojas par atsevišķu rīcības virzienu iestrādi vienās vai otrās pamatnostādnēs, attiecīgi par atbildīgajām nosakot Ekonomikas ministriju un Izglītības un zinātnes ministriju.

3. Kultūras ministrija piedāvājusi izstrādāt **Saliedētas sabiedrības politikas pamatnostādnes**, lai veicinātu saliedētas un pilsoniskas sabiedrības veidošanos uz vienojošu demokrātijas vērtību, latviešu valodas un kultūrtelpas pamata, ņemot vērā jaunos lokālos un globālos izaicinājumus. Galvenie darbības virzieni: pilsoniska kultūra un iekļaujošs pilsoniskums; valsts valoda; nacionālā identitāte un piederība; integrācija.

Savukārt Izglītības un zinātnes ministrija ir piedāvājusi izstrādāt **Valsts valodas politikas pamatnostādnes**, lai nodrošinātu latviešu valodas – Latvijas Republikas valsts valodas un Eiropas Savienības oficiālās valodas - ilgtspēju, tās lingvistisko kvalitāti un konkurētspēju Latvijas un pasaules valodu tirgū, kā arī ietekmi Latvijas kultūrvidē.

Ņemot vērā, ka latviešu valoda ir viens no galvenajiem pamatelementiem, kas vienlaikus ar nacionālo identitāti, eiropeisko demokrātisko vērtību un unikālās kultūrtelpas saglabāšanu un attīstību rada vienojošo pamatu saliedētas un pilsoniski aktīvas sabiedrības veidošanā, uzdevums *“veicināt latviešu valodas kā sabiedrību vienojoša pamata nostiprināšanos”* ir provizoriski iekļautsKultūras ministrijas piedāvāto Saliedētas sabiedrības politikas pamatnostādņu rīcības virzienā “Nacionālā identitāte un piederība”. Arī NAP2027 uzsvērts, ka viens no saliedētas sabiedrības pamatiem ir uzticība latviešu valodai, tās saglabāšanai un popularizēšanai. Pirms šo pamatnostādņu izstrādes uzsākšanas jāvienojas par atsevišķu risinājumu iestrādi vienās vai otrās pamatnostādnēs, novēršot dublēšanos.

2020.gada 13.februārī notika Ministru prezidenta vadītās Nacionālās attīstības padomes sēde, kurā tika atbalstīts Valsts prezidenta ierosinājums par nepieciešamību izstrādāt Informācijas telpas drošības un mediju atbalsta politikas pamatnostādnes, sekmējot informācijas kvalitāti, mediju tirgus attīstību, kā arī novēršot dezinformāciju un viltus ziņas, un uzdots Pārresoru koordinācijas centram sadarbībā ar Kultūras ministriju un Valsts prezidenta kanceleju papildināt informatīvā ziņojuma projektu par 2021.-2027.gada plānošanas perioda nozaru politiku pamatnostādnēm, paredzot izstrādāt vienotu vidēja termiņa  politikas plānošanas dokumentu, kas tvertu informācijas telpas un mediju atbalsta politiku. Ņemot vērā to, ka Kultūras ministrijai ir nepieciešams vienoties ar iesaistītajām ministrijām par iespējamā plānošanas dokumenta tvērumu un citiem jautājumiem, Ministru kabineta sēdes protokollēmums ir papildināts ar 3.punktu, kas uzdod Kultūras ministrijai, sadarbībā ar atbildīgajām ministrijām un institūcijām, un iesaistot Valsts prezidenta kanceleju, līdz 2020. gada 15.aprīlim **izvērtēt nepieciešamību izstrādāt vienotu vidēja termiņa politikas plānošanas dokumentu nākamajam plānošanas periodam, kas tvertu informācijas telpas drošības un mediju atbalsta politiku**, identificējot risināmās problēmas, politikas plānošanas dokumenta tvērumu, iesaistītās ministrijas un citas institūcijas, kā arī termiņus un pamatnostādņu izstrādes gadījumā attiecīgi papildināt protokollēmuma 1.punktā minēto pamatnostādņu sarakstu (1.pielikums)

Ņemot vērā iepriekš identificētos tiešās valsts pārvaldes attīstības izaicinājumus un vīziju atbilstoši NAP2027 tvērumam, tajā skaitā, skatot kontekstā ar iespēju turpināt valsts pārvaldes decentralizēšanu un nodrošināt digitālo risinājumu ieviešanu, atbilstoši  Valsts kancelejas iniciatīvai ir **plānota** **Valsts pārvaldes attīstības pamatnostādņu 2021.-2027. gadam** **izstrāde**, līdz ar to, ir attiecīgi papildināts indikatīvais pamatnostādņu saraksts (pielikums Nr.1).

Ministru prezidents                                                            A.K. Kariņš

Iesniedzējs:

Ministru prezidents                                                             A.K. Kariņš

Vīza:

Pārresoru koordinācijas centra

vadītāja vietnieks                                                                                             V.Vesperis

R.Osvalde 67082971

[Rudite.osvalde@pkc.mk.gov.lv](mailto:Rudite.osvalde@pkc.mk.gov.lv)

I.Ozoliņa 67082993

[iveta.ozolina@pkc.mk.gov.lv](mailto:iveta.ozolina@pkc.mk.gov.lv)

1. PKC informatīvais ziņojums "Par priekšlikumu par Nacionālā attīstības plāna 2021.-2027. gadam mērķiem, prioritātēm un rīcības virzieniem, kā arī tā turpmāko izstrādes un sabiedriskās apspriešanas procesu" (izskatīts 2018. gada 11. decembra Ministru kabineta sēdē (prot.Nr. 59; 70.§.)) [↑](#footnote-ref-1)
2. Informatīvais ziņojums par Eiropas Reģionālās attīstības fonda, Eiropas Sociālā fonda plus un Kohēzijas fonda ieviešanu 2021. – 2027. gadā Latvijā (izskatīts 2019.gada 20.augusta Ministru kabineta sēdē (prot.Nr.35; 19.§.)) [↑](#footnote-ref-2)
3. Ministru kabineta 2014.gada 2.decembra noteikumu Nr.737 “Attīstības plānošanas dokumentu izstrādes un ietekmes izvērtēšanas noteikumi” 21.-24., 60.-61.punkti [↑](#footnote-ref-3)
4. <https://www.youtube.com/watch?v=4F2a-iamXEc&list=PLUZ8frvmPyHMW1k1fRzE9ojjmrfzQGN7M&index=4> (sk. 21.47 min.) [↑](#footnote-ref-4)